ΑΠΌΦΑΣΗ ΤΟΥ ΣΥΜΒΟΥΛΊΟΥ της 30ής Μαρτίου 2009 για ανανέωση της συμφωνίας συνεργασίας μεταξύ της Ευρωπαϊκής Κοινότητας και της κυβέρνησης της Ρωσικής Ομοσπονδίας, σε θέματα επιστήμης και τεχνολογίας (2009/313/ΕΚ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 170 δεύτερη παράγραφος, σε συνδυασμό με το άρθρο 300 παράγραφος 2 πρώτο εδάφιο πρώτη φράση και το άρθρο 300 παράγραφος 3 πρώτο εδάφιο, την πρόταση της Επιτροπής, τη γνώμη του Ευρωπαϊκού Κοινοβουλίου (1), Εκτιμώντας τα ακόλουθα: (1) Με την απόφαση 2000/742/ΕΚ (2), το Συμβούλιο ενέκρινε τη σύναψη συμφωνίας συνεργασίας μεταξύ της Ευρωπαϊκής Κοινότητας και της κυβέρνησης της Ρωσικής Ομοσπονδίας (εφεξής «Ρωσίας»), σε θέματα επιστήμης και τεχνολογίας («η παρούσα συμφωνία»). (2) Το άρθρο 12 στοιχείο β) της συμφωνίας προβλέπει μεταξύ άλλων ότι η συμφωνία μπορεί να ανανεωθεί με κοινή συμφωνία μεταξύ των συμβαλλομένων μερών για συμπληρωματικές χρονικές περιόδους πέντε ετών. (3) Με την απόφαση 2003/798/ΕΚ (3), το Συμβούλιο ενέκρινε την ανανέωση της συμφωνίας για μια πρώτη επιπλέον πενταετία. (4) Κατά τη συνεδρίαση της μεικτής επιτροπής ΕΚ-Ρωσίας για τη συνεργασία στους τομείς της επιστήμης και της τεχνολογίας, που πραγματοποιήθηκε στις Βρυξέλλες, στις 28 Ιουνίου 2007, αμφότερα τα συμβαλλόμενα μέρη δήλωσαν τη συμφωνία τους για την ανανέωση της συμφωνίας για μία ακόμη πενταετία. Τα μέρη θεωρούν ότι η ταχεία ανανέωση της συμφωνίας θα είναι προς αμοιβαίο όφελος. Επιπροσθέτως, στη συνεδρίαση του μόνιμου συμβουλίου εταιρικής σχέσης ΕΕ-Ρωσίας, της 26ης Μαΐου 2008, αμφότερα τα μέρη συμφώνησαν να προβούν στις απαραίτητες ενέργειες με σκοπό την ανανέωση της συμφωνίας. (5) Το περιεχόμενο της ανανεωμένης συμφωνίας θα είναι πανομοιότυπο προς το περιεχόμενο της συμφωνίας που εκπνέει στις 20 Φεβρουαρίου 2009. (6) Η ανανέωση της συμφωνίας θα πρέπει να εγκριθεί εξ ονόματος της Κοινότητας, ΑΠΟΦΑΣΙΖΕΙ ΤΑ ΑΚΟΛΟΥΘΑ: Άρθρο 1 Εγκρίνεται, εξ ονόματος της Κοινότητας, η ανανέωση για μία ακόμη πενταετία της συμφωνίας συνεργασίας μεταξύ της Ευρωπαϊκής Κοινότητας και της κυβέρνησης της Ρωσικής Ομοσπονδίας, σε θέματα επιστήμης και τεχνολογίας. Άρθρο 2 Ο πρόεδρος του Συμβουλίου, εξ ονόματος της Κοινότητας και σύμφωνα με το άρθρο 12 της συμφωνίας, κοινοποιεί στην κυβέρνηση της Ρωσικής Ομοσπονδίας ότι η Κοινότητα έχει ολοκληρώσει τις εσωτερικές της διαδικασίες που απαιτούνται για την έναρξη ισχύος της ανανεωμένης συμφωνίας (4). Άρθρο 3 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, 30 Μαρτίου 2009.

[Source: multi_eurlex | Tokens: 2351]